Umfjöllun og viðtöl : Fjölnir - Njarðvík 81 - 88 | Fimmti sigur Ljónanna í röð Maciek og félagar eru á góðu skriði.vísir / bára Fjölnir tók á móti Njarðvík í 10. umferð Dominos-deild karla í kvöld . Fyrir leik var töluverður munur á gengi liðanna í deildinni . Njarðvíkingar voru búnir að vinna fjóra leiki í röð á meðan Fjölnismenn voru búnir að tapa síðustu sjö leikjum . Leikurinn í Dalhúsum í kvöld var gríðarlega kaflaskiptur en Njarðvík vann að lokum 88 - 81 sigur eftir æsispennandi lokamínútur . Liðin byrjuðu leikinn á að skiptast á körfum og var varnarlegur ekki í miklu fyrirrúmi hjá liðunum í upphafi leiks . Njarðvíkingar náðu svo upp góðri stemningu í sínum varnarleik og náðu að stoppa allar aðgerðir Fjölnismanna . Á sama tíma voru Fjölnismenn að tapa boltanum klaufalega og Njarðvíkingar refsuðu þeim í hvert einasta skipti . Njarðvíkingar léku að alls oddi í sóknarleiknum á móti slakri Fjölnisvörn og þeir enduðu á að skora 30 stig í fyrsta leikhluta og leiddu með 11 stigum þegar honum lauk . Það var annað Fjölnislið sem mætti til leiks í öðrum leikhluta . Fjölnismenn náðu að herða vörnina hjá sér og tóku nokkur góð áhlaup en Njarðvíkingar svöruðu alltaf . Fjölnismenn náðu aðeins að laga stöðuna fyrir síðari hálfleikinn en Njarðvíkingar leiddu með 7 stigum þegar fyrri hálfleik lauk , 45 - 38 . Njarðvíkingar byrjuðu síðar hálfleikinn af miklum krafti og náðu fljót þæginlegri forystu , mest 14 stig . Fjölnismenn voru samt ekki hættir og komu með , eins og svo oft áður í kvöld , gott áhlaup en Njarðvíkingar voru seigir og héldu þeim alltaf í þæginlegri fjarlægð . Njarðvíkingar voru 10 stigum yfir þegar 3. leikhluta lauk . 4. leikhluti byrjaði nokkuð rólega og það stemmdi ekki í spennandi lokamínútur en önnur varð rauninni . Fjölnismenn breyttu í svæðisvörn í 4 leikhluta og tóku svo gott áhlaup um miðjan 4. leikhluta . Róbert Sigurðsson , sem var stigalaus á þessum tímapunkti í leiknum , tók leikinn yfir og skoraði 7 stig í röð fyrir Fjölnismenn og munurinn á liðunum var allt í einu kominn niður í 3 stig . Fjölnismenn jöfnuðu svo leikinn , 76 - 76 , þegar tvær og hálf mínúta var eftir af leiknum og allt ætlaði um koll að keyra í Dalhúsum . Lokamínúturnar voru æsispennandi og skiptust liðin á að skora en Njarðvíkingar settu svo niður tvo stóra þrista í lokin og náðu að halda Fjölnismönnum frá sér . Njarðvíkingar enduðu svo á því að klára leikinn með góðum sigri , 88 - 81 . Af hverju vann Njarðvík ? Leikurinn var mjög kaflaskiptur og þá má segja að Njarðvík hafi átt fleiri góða kafla í kvöld . Það var í rauninni það sem skóp þennan sigur ásamt frábærum sóknarleik í fyrsta leikhluta þar sem þeir skoruðu 30 stig á móti 19 hjá Fjölni . Eftir það voru Fjölnismenn alltaf að elta . Njarðvíkingar refsuðu Fjölnismönnum líka fyrir sín mistök og voru með 17 stig eftir tapaða bolta hjá Fjölni . Hvað gekk illa ? Varnarleikur Fjölnismanna var ekki góður í kvöld á löngum köflum . Það var ekki fyrr en þeir breyttu í svæðisvörn sem vörnin fór að lagast . Njarðvík átti alltof auðvelt með að skora á Fjölni í kvöld . Hverjir stóðu upp úr ? Hjá Njarðvík voru það Chaz Williams , Kristinn Pálsson og Logi Gunnarsson atkvæðamestirChaz var frábær í kvöld en hann var með 25 stig og 71% skotnýtingu og Kristinn Pálsson var einnig hrikalega sterkur með 18 stig og 5 fráköst . Logi Gunnarsson var að hitta vel í kvöld en hann skoraði 13 stig . Hjá Fjölni voru það Srdan Stojanovic og Victor Moses sem sáu um stigaskorið . Srdan var góður í kvöld eins og svo oft áður í vetur en hann endaði með 26 stig . Victor Moses skoraði 21 stig og tók 9 fráköst . Róbert Sigurðsson steig svo upp í fjórða leikhluta og skoraði 11 stig í honum en því miður fyrir Fjölnismenn þá dugði það ekki til . Hvað tekur við næst ? Næst tekur Njarðvík á móti Þór Þorlákshöfn á meðan fara Fjölnismenn í Garðabænum og taka á móti Stjörnunni . Það eru síðustu leikir liðanna fyrir jólafrí . Falur Jóhann Harðarson : Við erum efnilegt lið en erum ekki gott lið „ Það er eins og oft áður , einhver leikkafli í leiknum þar sem að við skemmum fyrir okkur sjálfir . Það var fyrsti leikhluti hér í kvöld , 30 - 19 og við spiluðum vel í fjórða leikhluta en náum ekki að komast yfir “ sagði Falur Jóhann Harðarson , þjálfari Fjölnis , eftir tap sinna manna á heimavellli í kvöld . „ Það er tvennskonar agaleysi sem hrjáir liðið okkar . Það er agaleysi í sókn og agaleysi í vörn . Agaleysi í vörn er , eins og núna í restina , þar sem við erum að spila svæðisvörn og það gengur ágætlega en við erum ekki að fókusa á það sem við erum búnir að leggja upp með að fókusa á og það er að fara út í skotmennina þeirra . Við erum að spila svokallað „ match-up svæði “ , samt fá þeir þrjú opin þriggja stiga skot á síðustu mínútunum sem klárar leikinn . Það er búið að fara yfir það í marga daga hvað þetta eru góðir skotmenn og þetta flokkast undir agaleysi “ sagði Falur aðspurður um hvað það væri sem Fjölnismenn þurfa að bæta til þess að ná í sigur . Fjölnismenn hafa sýnt marga góða kafla í vetur og sýnt okkur að þeir séu með lið sem getur spilað góðan körfubolta en það virðist ekki vera nóg . „ Það er sama samlíking hjá þér eins og hvenær verður efnilegur leikmaður að góðum leikmanni , það er þegar hann spilar vel að staðaldri . Við erum efnilegt lið en erum ekki gott lið , “ sagði Falur . Fjölnismenn eru búnir að tapa 8 leikjum í röð í deildinni en Falur er staðraðinn í því að halda áfram og ná í fleiri sigra . „ Já , klárlega . Mig langar til þess og ég vona að leikmönnum langi til þess . Það er tvennt í stöðunni en það er að annaðhvort að halda áfram eða hætta . Ég vona að menn séu tilbúnir að halda áfram . “ Einar Árni : Ég er virkilega glaður að hafa náð í stigin tvö Einar var sáttur með sigurinn og stigin tvö eftir erfiðan leik á móti Fjölni . „ Já . Fjölnisliðið er mjög baráttuglatt og hefur spilað góðan körfubolta í vetur , þeir hætta aldrei . Ég er virkilega glaður að hafa náð í stigin tvö , sem er náttúrulega fyrir öllu . Góðir kaflar en heldur miklar sveiflur á báðum endum . Við viljum gera betur varnarlega heldur en við vorum að gera í dag . Eins og þetta var gott sóknarlega í byrjun þá fannst mér í öðrum og þriðja leikhluta vanta svolítið tempó hjá okkur . “ „ Sóknarleikurinn í fyrsta leikhluta var virkilega öflugur og svo fannst mér við klára þennan leik vel . Það er óþæginleg staða að vera að leiða með 10 - 14 stigum og svo allt í einu jafn leikur þegar tvær mínútur eftir . Maciek búinn að vera óheppin og missa layup . Hann setti svo tvö risastór skot á lokakaflanum þannig ég er ánægður með hvernig við kláruðum þetta “ sagði Einar aðspurður hvað hafi gengið vel hjá hans mönnum í kvöld . Fjölnismönnum komu oft á tíðum með góð áhlaup í kvöld en Njarðvíkingar svöruðu alltaf . „ Já . En eins og ég segi þá á sama tíma ef maður á að vera gagnrýnin á okkur þá fengum við tækifæri til þess að loka leiknum oft á tíðum þar sem við vorum yfir með 10 - 14 stigum og það vantaði að keyra þetta en ofar . En eins og ég segi credit á Fjölni , þeir gáfust aldrei upp . Við skoðum það en við þurfum að gera betur í þessum aðstæðum , engin spurning . “ Njarðvíkingar eru búnir að sigra fimm leiki í röð í deildinni og þeir eru ekki hættir . „ Það er ekki planið . Það er feyki erfiður leikur eftir , í síðasta leik fyrir jól , á heimavelli . Við vitum að við þurfum að spila virkilega vel á móti öflugu og vel þjálfuðu Þórs liði . Við hvílum okkur á morgun og hefjum undirbúning strax á laugardaginn fyrir hörkuslag í næstu viku . “